**AFSNIT 02.00**

**DANMARKS VETERANERS ORGANISATION**

**1. Indledning.**

Danmarks Veteraners organisation fremgår af vedtægternes § 5.

Repræsentantskabet er landsforeningens højeste myndighed og kan jf. vedtægternes § 6 udstikke opgaver til hovedbestyrelsen og eventuelt nedsatte udvalg.

Hovedbestyrelsen leder og fordeler sit arbejde og støtter sig i nødvendigt omfang til ressourcepersoner og ad hoc nedsatte udvalg.

Forretningsudvalget nedsættes af Hovedbestyrelsen jf. vedtægternes § 5 og §7.

Formandsmøderne er orienterende og har ikke kompetence til at træffe beslutninger på vegne af landsforeningen, foreningerne eller hovedbestyrelsen.

Foreningerne er selvstyrende i forhold til Landsforeningen inden for rammerne af vedtægternes § 2, § 3 og § 4, herunder organisationsform.

**Veteranstøtten** er organisatorisk en del af Danmarks Veteraner, men ikke reguleret af Repræsentantskabet og vedtægterne. Landsformanden er født formand for Veteranstøtten, der har separat økonomi og ledes i den daglige drift af Forretningsudvalget.

Referater - normalt beslutningsreferater - af repræsentantskabs-, hovedbestyrelses- og formandsmøder lægges på Danmarks Veteraners hjemmeside.

Danmarks Veteraner, herunder Veteranstøtten, er underlagt Persondataloven af 25. maj 2018.

**Repræsentantskabet**

Repræsentantskabet er landsforeningens højeste myndighed, og repræsentantskabsmøde afholdes en gang årligt i april.

Hovedbestyrelsen udarbejder til hvert repræsentantskabsmøde en årsberetning, som fremlægges af landsformanden.

Referat af repræsentantskabsmødet, årsberetning og regnskab og budget lægges på landsforeningens hjemmeside.

**Hovedbestyrelsen**

Hovedbestyrelsen vælges af Repræsentantskabet jf. vedtægternes § 7.

Landsnæstformanden vælges blandt Hovedbestyrelsens medlemmer.

Hovedbestyrelsen varetager de overordnede og principielle forretninger i rammen af landsforeningen. Der afholdes 4 – 6 møder om året. Det tilstræbes, at møderne afholdes i forskellige egne af landet.

Hovedbestyrelsen kan til støtte for sit virke tilknytte ressourcepersoner og nedsætte ad hoc udvalg.

Fortegnelse over valgte medlemmer af Hovedbestyrelsen og tilknyttede ressourcepersoner fremgår af landsforeningens hjemmeside.

Forretningsorden for Hovedbestyrelsen fremgår af afsnit 02.05.

Hovedbestyrelsen afholder normalt ordinære møder således og med angivne hovedformål:

JAN: Arbejdsmøde, direktiver for årets arbejde.

MAR: Arbejdsmøde, klargøring til repræsentantskabsmødet.

APR: Repræsentantskabsmøde, konstituering af hovedbestyrelsen.

Arbejdsmøde, planlægning af Veteranstævne.

MAJ: Arbejdsmøde, forberedelse af Peacekeepers Day.

AUG: Arbejdsmøde, forberedelse af Formandsmøde.

SEP: Formandsmøde og Veteranstævne.

OKT: Arbejdsmøde.

NOV: Arbejdsmøde, årsopgørelse.

Derudover kan hovedbestyrelsen afholde opgavebestemte møder.

**Forretningsudvalget**

Forretningsudvalget nedsættes af Hovedbestyrelsen jf. vedtægternes § 5 og § 7.

Forretningsordenen for Forretningsudvalget er til hver en tid underlagt gældende vedtægter for Danmarks Veteraner og Forsvarets Veterancenters retningslinjer for disponering og afrapportering af tilskud fra offentlige midler.

Forretningsudvalget træffer beslutninger om landsforeningens daglige virke under ansvar overfor Danmarks Veteraners Hovedbestyrelse og om disponering af finanslovsmidler i rammen af Veteranstøtten under ansvar overfor Forsvarets Veterancenter.

Forretningsudvalget mødes efter behov og sætter sin egen dagsorden.

**Formandsmøder**

Formandsmøde afholdes jf. vedtægternes § 8, normalt i sidste uge i september.

Forslag fra foreningerne til dagsorden skal være Hovedbestyrelsen i hænde senest 4 uger forud for mødet.

Det tilstræbes, at møderne på skift gennemføres øst og vest for Storebælt.

Formandsmødet gennemføres efter en dagsorden, der normalt ser således ud:

- Landsformanden orienterer om landsforenings virke.

- Foreningsformændene orienterer om egen forening.

- Drøftelse af foreningernes fremsatte forslag.

- Orientering om og drøftelse af kommende aktiviteter.

- Eventuelt.

Hovedbestyrelsen kan føje yderligere punkter til dagsorden.

**Foreninger**

Foreningerne under Danmarks Veteraner oprettes og drives jf. landsforeningens og egne vedtægter.